b'\n_START_ARTICLE_\nItalijos automobili\xc5\xb3 pramon\xc4\x97\n_START_PARAGRAPH_\nItalijos automobili\xc5\xb3 pramon\xc4\x97je \xc5\xa1alyje dirba apie 250 000 \xc5\xbemoni\xc5\xb3 (2006 m.), veikia vir\xc5\xa1 2000 \xc4\xafmoni\xc5\xb3. Italijos automobili\xc5\xb3 pramon\xc4\x97 pasaulyje labiausiai \xc5\xbeinoma d\xc4\x97l dizaino, ma\xc5\xbe\xc5\xb3 miesto automobili\xc5\xb3, sportini\xc5\xb3 ir superautomobili\xc5\xb3. \xc5\xa0i pramon\xc4\x97 sudaro apie 8,5 proc. \xc5\xa1alies BVP._NEWLINE_2016 m. pagal pagamintus automobilius Italija buvo 19 pasaulyje \xe2\x80\x93 per \xc5\xa1iuos metus buvo pagaminta 1,1 milijono transporto priemoni\xc5\xb3._NEWLINE_\xc5\xa0iuo metu did\xc5\xbei\xc4\x85j\xc4\x85 dal\xc4\xaf Italijos automobili\xc5\xb3 pramon\xc4\x97s sudaro FCA Italy grup\xc4\x97s (buvusios FIAT grup\xc4\x97s) produkcija. 2001 m. apie 90 proc. visos \xc5\xa1alies produkcijos sudar\xc4\x97 \xc5\xa1ios grup\xc4\x97s gaminiai. Be Fiat automobili\xc5\xb3 grupei priklauso ir tokie gamintojai kaip Alfa Romeo, Lancia, Ferrari ir Maserati._NEWLINE_Italijos automobiliai yra laim\xc4\x97j\xc4\x99 daugiausiai Europos met\xc5\xb3 automobilio titul\xc5\xb3 (9 kartus), taip pat yra tap\xc4\x99 Pasaulio met\xc5\xb3 automobiliais.\n_START_SECTION_\nIstorija\n_START_PARAGRAPH_\n\xc5\xa0alies automobili\xc5\xb3 pramon\xc4\x97s prad\xc5\xbeia vyko apie 1880 m. Pirmuoju gamintoju tapo Stefanini-Martina, o pramon\xc4\x97s pradininku laikomas Enrico Bernardi, kuris 1884 m. pagamino benzinu varom\xc4\x85 trirat\xc4\xaf._NEWLINE_1888 m. Giovanni Battista Ceirano prad\xc4\x97jo gaminti "Welleyes" dvira\xc4\x8dius. Dar po met\xc5\xb3 jis kartu savo broliais \xc4\xafk\xc5\xabr\xc4\x97 \xc4\xafmon\xc4\x99 "Ceirano GB & C", kuri prad\xc4\x97jo gaminti automobilius. Susid\xc5\xabr\xc4\x99 su finansiniais sunkumais jie prad\xc4\x97jo bendradarbiauti su vietini\xc5\xb3 verslinink\xc5\xb3 grupe, kuriai vadovavo Giovanni Agnelli. 1899 m. "Fiat SpA" \xc4\xafsigijo visas "Ceirano GB & C" gamyklas ir patentus ir prad\xc4\x97jo kurti pirm\xc4\x85j\xc4\xaf FIAT \xe2\x80\x93 Fiat 4 HP. \xc5\xa0is modelis tur\xc4\x97jo 679 kub. cm. varikl\xc4\xaf ir gal\xc4\x97jo pasiekti 35 km/val greit\xc4\xaf._NEWLINE_Automobili\xc5\xb3 pramon\xc4\x97 augo ir Italijoje \xc4\xafsik\xc5\xabr\xc4\x97 tokios \xc4\xafmon\xc4\x97s kaip Aquila Italiana, Fratelli Ceirano, Societ\xc3\xa0 Anonima Italiana Darracq - Darracq, Diatto, Itala, Junior, Lancia, Societ\xc3\xa0 Ceirano Automobili Torino, S.T.A.R. Rapid, SPA ir Zust._NEWLINE_I ir II pasaulini\xc5\xb3 kar\xc5\xb3 metu dauguma \xc5\xa1i\xc5\xb3 \xc4\xafmoni\xc5\xb3 bankrutavo arba buvo \xc4\xafsigytos pa\xc4\x8dios Fiat grup\xc4\x97s._NEWLINE_Italijos automobili\xc5\xb3 pramon\xc4\x97 spar\xc4\x8diai vyst\xc4\x97si ne tik \xc5\xa1alies viduje, bet ir u\xc5\xbesienio rinkose \xe2\x80\x93 \xc5\xa1alies specialistai bendradarbiavo gaminant \xc5\xa1iuos u\xc5\xbesienio \xc5\xa1ali\xc5\xb3 modelius: Lada Rusijoje, Zastava Jugoslavijoje, Fabryka Samochod\xc3\xb3w Osobowych (Polski Fiat) Lenkijoje, SEAT Ispanijoje._NEWLINE_7 ir 8 XX a. de\xc5\xa1imtme\xc4\x8diuose Italijos automobili\xc5\xb3 pramon\xc4\x97 buvo 3\xe2\x80\x934 Europoje ir 5\xe2\x80\x936 visame pasaulyje._NEWLINE_8 ir 9 XX. de\xc5\xa1imtme\xc4\x8diuose visoje Europoje smarkiai keit\xc4\x97si automobili\xc5\xb3 mados \xe2\x80\x93 galiniais ratais varomus automobilius pakeit\xc4\x97 priekiniais ratais varomi automobiliai. Italijos gamintojai taip pat taik\xc4\x97si prie nauj\xc5\xb3 mad\xc5\xb3 - rinkoje pasirod\xc4\x97 ma\xc5\xbei miesto automobiliai Fiat Uno ir Fiat Tipo, kurie i\xc5\xa1 karto tapo Europos met\xc5\xb3 automobiliais. Uno tuo metu buvo vienas populiariausi\xc5\xb3 modeli\xc5\xb3 visoje Europoje._NEWLINE_Pana\xc5\xa1ios s\xc4\x97km\xc4\x97s susilauk\xc4\x97 ir toliau sek\xc4\x99s Fiat Punto modelis, o 1991 m. pasirod\xc4\x99s Fiat Cinquecento prad\xc4\x97jo keisti po\xc5\xbei\xc5\xabri \xc4\xaf ma\xc5\xbeus miesto automobilius. Tuo metu Italijos gamyba siek\xc4\x97 apie 2 milijonus automobili\xc5\xb3 kasmet ir buvo 3 Europoje bei 5 pasaulyje._NEWLINE_2011 m. pirm\xc4\x85 kart\xc4\x85 per 50 met\xc5\xb3 Italijoje buvo pagaminta ma\xc5\xbeiau nei 800 000 vienet\xc5\xb3. 2015 m. \xc5\xa1is skai\xc4\x8dius v\xc4\x97l vir\xc5\xa1ijo 1 milijono rib\xc4\x85 ir \xc5\xa1iuo metu pagal gamyb\xc4\x85 Italija yra 8 vietoje Europoje bei 19 pasaulyje._NEWLINE_\xc5\xa0iuo metu Italija i\xc5\xa1lieka lydere automobili\xc5\xb3 dizaino ir technologij\xc5\xb3 srityse pasaulyje. 2014 m. Fiat priklaus\xc4\x97 100 proc. Chrysler Group gamintojo akcij\xc5\xb3. 2007 m. pasirod\xc4\x99s naujasis Fiat 500 susilauk\xc4\x97 s\xc4\x97km\xc4\x97s ir gavo daug laim\xc4\x97jim\xc5\xb3 (tarp j\xc5\xb3 ir 2008 m. Europos met\xc5\xb3 automobili\xc5\xb3 titul\xc4\x85).'